**ΠΑΝΕΠΙΣΤΗΜΙΟ ΑΙΓΑΙΟΥ**

**ΠΟΛΥΤΕΧΝΙΚΗ ΣΧΟΛΗ**

**ΤΜΗΜΑ ΜΗΧΑΝΙΚΩΝ ΟΙΚΟΝΟΜΙΑΣ ΚΑΙ ΔΙΟΙΚΗΣΗΣ**

Χίος, 13 Οκτωβρίου 2020

Σας ενημερώνουμε ότι το ΥΠΑΙΘ μας απέστειλε ηλεκτρονικά αρχεία των επιτυχόντων/χουσών ανά Τμήμα, που ολοκλήρωσαν την υποβολή ηλεκτρονικής αίτησης εγγραφής, μέσω της εφαρμογής του Υπουργείου Παιδείας και Θρησκευμάτων.

Επίσης, σας αποστέλλουμε συνημμένα το με αρ. πρωτ : 134570/ΓΔ1/06.10.2020 έγγραφο του ΥΠΑΙΘ με θέμα «*Διαδικασίες εγγραφής και αποστολή πινάκων εισαγομένων που υπέβαλαν ηλεκτρονική αίτηση εγγραφής σε Τμήματα/Σχολές της Τριτοβάθμιας Εκπαίδευσης και αίτηση διαγραφής από προηγούμενο Τμήμα/Σχολή*» και παρακαλούμε για τις ενέργειές σας, όσον αφορά τα παρακάτω:

**Σε περίπτωση που δεν καταστεί δυνατή η ηλεκτρονική εγγραφή εισακτέου/ας για οιονδήποτε λόγο** (π.χ. μη κατοχή Α.Μ.Κ.Α. ή αριθμού κινητού τηλεφώνου, ανωτέρα βία, σοβαρή ασθένεια, στράτευση ή απουσία στο εξωτερικό, θεομηνία ή άλλο σπουδαίο λόγο εξαιτίας του οποίου δεν κατέστη δυνατή η εμπρόθεσμη ηλεκτρονική εγγραφή), **είναι δυνατή η εγγραφή** μετά την πάροδο της προθεσμίας υποβολής της ηλεκτρονικής αίτησης, **ύστερα από αίτηση του/της εισακτέου/ας**, στην οποία εκτίθενται οι λόγοι της καθυστέρησης.

Σε αυτήν την περίπτωση, η διαδικασία εγγραφής πραγματοποιείται ***με υποβολή της αίτησης απευθείας προς τη Γραμματεία του Τμήματος είτε με φυσική παρουσία, είτε με τη χρήση ηλεκτρονικών μέσων*** (π.χ. υποβολή της αίτησης μέσω μηνύματος ηλεκτρονικού ταχυδρομείου ή ειδικά σχεδιασμένης πλατφόρμας) ***είτε με ταχυδρομική αποστολή***. Κατά τη χρήση ηλεκτρονικών μέσων ή ταχυδρομικής αποστολής, για την ολοκλήρωση της εγγραφής απαιτείται η υποβολή υπεύθυνης δήλωσης του/της επιτυχόντος/ούσας και αιτούντος/σας την εγγραφή, η οποία εκδίδεται μέσω του ιστότοπου [www.gov.gr](http://www.gov.gr) ή φέρει φυσική υπογραφή με βεβαίωση του γνησίου αυτής, στην οποία θα δηλώνει ότι όλα τα στοιχεία και τυχόν δικαιολογητικά που υποβάλλει, είναι ακριβή και αληθή.

Η εν λόγω εκπρόθεσμη αίτηση εγγραφής υποβάλλεται *εντός αποκλειστικής προθεσμίας σαράντα πέντε (45) ημερών* από την ημερομηνία λήξης της προθεσμίας υποβολής της ηλεκτρονικής αίτησης εγγραφής, **ήτοι έως και 13 Νοεμβρίου 2020** .

**Η εγγραφή ολοκληρώνεται ή μη, με αιτιολογημένη απόφαση της Συνέλευσης του Τμήματος.**

**Τυχόν επιτυχόντες, που δεν εγγράφηκαν ούτε με αυτή τη διαδικασία, χάνουν το ως άνω δικαίωμα εγγραφής**.

Γραμματεία ΤΜΟΔ